Johan Goosen, voormalige veelsydige agterspeler van die Springbokke, het in die Franse media erken die manier hoe hy by sy Franse klub Racing 92 gedros het was “ ’n fout”.
Goosen het destyds sy “uittrede” uit die spel aangekondig en het ’n betrekking as kommersiële bestuurder op ’n perdeplaas aanvaar.
Goosen het vroeër vanjaar vir ’n opskudding gesorg toe hy aangekondig het dat hy tot die spel sal terugkeer en ’n kontrak met Montpellier in Frankryk gesluit het.
Volgens dié gewese Cheetah, wat ook tydens sy uittrede by ’n jagongeluk betrokke was, was die leefstyl in Parys die grootste rede vir sy uittrede.
“Ek het dit nie geniet in Parys nie. Ek is ’n Suid-Afrikaner en ek het ruimte nodig. In Parys se voorstede is die geboue so naby aan mekaar dat dit gevoel het asof ek versmoor,” vertel Goosen in die onderhoud.
“Ek het ongemaklik gevoel. Dit was asof ek in ’n boks geleef het. Die ergste was dat my jong seun ook baie ongelukkig was.
“Omdat ek so ongelukkig was kon ek nie nog vyf jaar daar bly nie ... Geld het niks daarmee te doen nie. Ek wou ’n ander lewe gehad het. Die son, oop ruimtes en die natuur. Ek sal dít alles by Montpellier (sy nuwe klub) hê.”
Volgens Goosen, wat die Springbokke in 13 toetse verteenwoordig het, het hy gesukkel om by ’n normale werkroetine in te skakel toe hy in Suid-Afrika was.
“Ek het regtig gewerk. Al die boere in die omgewing kan daarvan getuig. Ek was vier dae van die week op die pad van Bloemfontein tot in Kimberley,” het Goosen gesê.
“Dit was malligheid. Ek het ’n fout gemaak, maar dis hoe die lewe werk. Ek het die laaste twee jaar ook baie volwasse geraak en my kop skoongemaak. My lyf het ook tyd gehad om te herstel.
“Ek het deur moeilike tye gegaan en ek was baie hartseer. Ek het baie keer gewonder of ek nie moet teruggaan Racing toe nie, maar is oortuig dat dit my nie goed sal doen nie. My advies vir enige speler in my posisie is om dit nie te doen nie. Die prys wat ’n mens betaal is te duur.”